Prøve i retorikk

1. Hva kalles det som Ragna Nilsen her etablerer i innledningen til talen Fællesundervisning?Hva ønsker hun å oppnå med denne innledningen?(Fellesundervisning betyr at jenter og gutter er i samme klasse på skolen.)

**Ragna Nielsen**

Fællesundervisning

Norsk Kvindesags-forening, Kristiania, 24. november 1884

Naar jeg i denne Forsamling skal tale om et Thema som Fællesundervisning, maa jeg først gjøre nogle Bemærkninger. Jeg vilde gjerne gjøre opmærksom paa, at det ikke er mig, som har *tilbudt* at tale, men at jeg er bleven *anmodet* om det af den Grund, at Kvindesags-Foreningens Bestyrelse finder det rigtigt og ønskeligt, at vi Kvinder her i Norge som andre Steder lærer os til at tale et Ord med om de Ting, som angaar vore egne dyreste Interesser. Det er altsaa kun af den Grund, jeg staar her i Aften, og ikke fordi jeg indbilder mig, at jeg kan have noget at sige, som ikke mange, mange andre kunde sagt og har sagt meget bedre. Desuden kunde det hænde, at det kommer til at gaa mig, som det ofte gaar de Præster, der fra Prækestolen taler mod de vantro - de, som skal overbevises, er ialmindelighed ikke i Kirken. For de Herrer og Damer, som er her tilstede i Aften, maa vel antages at være her, fordi de interesserer sig for Kvindesagen, og da skulde det være underligt, om de ikke ogsaa interesserede sig for en Sag, der er saa nøie knyttet til den, - og har de først tænkt over Fællesundervisning, vil de vist ogsaa have forstaaet dens store Betydning og de mange Goder, dens Gjennemførelse vilde bringe baade Mænd og Kvinder. Jeg maa derfor bede om Undskyldning for, at jeg maa tale som til en Forsamling af «vantro», der skal overbevises, og bliver nødt til at komme frem med Sandheder, der for alle os, som har tænkt bare lidt paa Fællesundervisning, er saa gamle og anerkjendte, at de bliver trivielle - for saa vidt Sandhed nogensinde kan blive det…

1. Beskriv det viktigste virkemiddelet Ragna Nielsen bruker i sin retorikk her i talen Kvinders stemmeret.

**Ragna Nielsen**

Kvinders stemmeret

Offentlig møte om kvinnestemmerett

Arbeidersamfundets sal, Kristiania, 15. november 1888

Kilde: Kari Skjønsberg (red.): Mannssamfunnet midt imot, Oslo 1974, s. 88-100

Det var i Amerika for ikke mange år siden en avskyelig, nederdrektig institusjon, som vi alle kjenner, nemlig negerslaveriet. Da kampen for negerslaveriets opphevelse begynte, var abolisjonistenes verste fiender ikke slaveeierne sammen med alle de andre i hvis interesse det lå å beholde negerslaveriet, - nei, de verste fiender var i grunnen negrene selv. Det var så langt fra at de hjalp til med arbeidet for egen frigjørelse, at tvert imot deres sløvhet og likegyldighet, deres lettsindighet og uforstand la de verste hindringer i veien for arbeidet for dem. Ja, det var endog negre, som likeså ivrig som den mest fanatiske prest i sydstatene holdt på at negerslaveriet var en «guddommelig ordning», innstiftet og bekreftet av Guds eget ord. Der står i Bibelen at «Kains sønner skal tjene sine brødre» - altså var slaveriet med alle dets grusomheter og avskyeligheter påbudt og billiget av Gud - det ene bibelsprog hadde mere å bety, gjaldt mere for dem enn hele kristendommens ånd, som taler høyt mot enhver urettferdighet og undertrykkelse. At negrene stod så lavt i åndelig utvikling at mange av dem ikke engang forstod sin egen nedverdigelse, gikk naturlig nok til - men derfor var det et like sørgelig faktum for dem som arbeidet for dem. Nu er det imidlertid ingen, ikke en eneste prest og ikke en eneste kvinne i hele Norges land som holder på negerslaveriet, - og allikevel står bibelsproget der fremdeles. Jeg ber Dem legge merke til det faktum.

Akkurat likedan er det for arbeidet i kvinnesaken. Når mennene endelig i kvinneemansipasjonen vil se en kamp om makten, i kvinnenes likestilling med seg vil se en fare for sine interesser, en omveltning av det samfunn som de selv har formet, og som de ikke ønsker anderledes, - så er det jo ikke så underlig at de av alle krefter kjemper imot arbeidet for kvinnenes likestilling. Men når vi med sorg må si at våre verste motstandere ikke er mennene, men kvinnene selv, da kan dette ikke forklares anderledes enn av det sørgelige faktum at mange kvinner likesom negrene dengang i Amerika virkelig ikke er kommet lenger i åndelig utvikling enn at de virkelig enten ikke kan eller også er så sløve at de ikke gidder tenke så meget over forholdene at de ser disse slik som de er….

1. Med tanke på kairos: Hvordan ville denne delen av talen til Ragna Nielsen passet i dag?
2. Hva står forbokstavene IDEMA for i retorikken?
3. Hvordan bør en tale bygges opp etter retorikkens oppskrift(er)?
4. Nedenfor er det et utdrag fra en tale. Forklar hvordan Siv Jensen argumenterer ut fra de understrekede ordene og linjene i teksten.

**Siv Jensen**

Israel har rett til å forsvare seg

Støttedemonstrasjon foran Stortinget

8. januar 2009

Kilde: www.frp.no

Kjære alle sammen

FrP har anmodet den israelske ambassaden om at hjelpearbeidere, humanitære organisasjoner og presse må få komme til og gjøre jobben sin på Gaza.

La meg slå fast først som sist: Krig er det verste som er. Det vet mange nordmenn, nordmenn som ennå kan huske siste gang dette landet var rammet av ufred. Det å bli angrepet i eget land, akkurat slik situasjonen har vært for Israel: De seneste fem årene er 9000 raketter og granater avfyrt fra palestinsk side - mot Israel. Nå svarer landet gjennom sin rett til å forsvare seg. Det er brutalt. Selvfølgelig er det det. Situasjonen i Midtøsten er brutal. For alle.

Ville vi ikke alle gjort nettopp det? Forsvart oss, når noe eller noen angriper familien vår, hjemmet vårt, landet vårt? La meg gjøre Barack Obamas ord til mine. Han sa at "hvis raketter ble skutt mot mitt hjem, hvor mine to døtre sover, ville jeg gjøre alt i min makt for å hindre det." ….

….Situasjonen på Gaza-stripen er urovekkende. Det må begge parter ta ansvar for, så den som mener seg helt uskyldig må gjerne kaste den første stein. Men jeg kan forsikre om at Fremskrittspartiet står samlet i håpet om at konflikten blir kortvarig, at ofrene blir færrest mulig - og at det ut av dette vil kunne legges en grunnstein for varig fred mellom palestinere og israelere i to stater - side om side.

I kveld blir det arrangert fakkeltog mange steder i Norge til støtte for krigsofrene i Midtøsten. Her i Oslo går dette fakkeltoget fra Youngstorget klokken 1900. Fremskrittspartiets støtter dette initiativet fordi det er et fakkeltog til støtte for krigsofrene i Midtøsten, til støtte for en våpenhvile og for en fredelig løsning. Vi ønsker alle en fredelig løsning i Midtøsten.

Vi ønsker alle slutt på krigshandlingene. Vi ønsker alle slutt på lidelser og død. Og vi ønsker alle at Israel skal leve i fredelig sameksistens med sine naboer - og at nabolandene vil leve i fredelig sameksistens med Israel. Dette krever gjensidig anerkjennelse og respekt fra alle land og organisasjoner både i Midtøsten og resten av verden, også her i Norge.

Jeg oppfordrer alle her til å slutte seg til fakkeltoget på Youngstorget.